### NN 3/2025 (8.1.2025.), Pravilnik o postupku priznavanja stručnih kvalifikacija i uvjetima za privremeno ili povremeno obavljanje veterinarske djelatnosti

Ministarstvo poljoprivrede, šumarstva i ribarstva

15

Na temelju članka 105. stavka 5. Zakona o veterinarstvu (»Narodne novine«, br. 82/13, 148/13, 115/18, 52/21, 83/22, 152/22 i 18/23) i članka 16. stavka 3. Zakona o reguliranim profesijama i priznavanju inozemnih stručnih kvalifikacija (»Narodne novine«, br. 82/15, 70/19, 47/20 i 123/23), ministar poljoprivrede, šumarstva i ribarstva donosi

PRAVILNIK

O POSTUPKU PRIZNAVANJA STRUČNIH KVALIFIKACIJA I UVJETIMA ZA PRIVREMENO ILI POVREMENO OBAVLJANJE VETERINARSKE DJELATNOSTI

I. UVODNE ODREDBE

Predmet

Članak 1.

(1) Ovim Pravilnikom propisuje se postupak utvrđivanja uvjeta za priznavanje stručnih kvalifikacija i izdavanje rješenja o priznavanju inozemnih stručnih kvalifikacija veterinarima, državljanima država članica Europske unije.

(2) Ovim Pravilnikom propisuju se i uvjeti te način na koji veterinari, državljani država članica Europske unije, poslovno nastanjeni i registrirani za obavljanje veterinarske djelatnosti u nekoj od država članica Europske unije mogu povremeno i privremeno u Republici Hrvatskoj pružati usluge veterinarske djelatnosti.

Pojmovi

Članak 2.

(1) U ovom Pravilniku u uporabi su pojmovi sa sljedećim značenjem:

a) automatsko priznavanje – priznavanje inozemne stručne kvalifikacije iz područja veterinarstva koje se odnosi isključivo na državljane država članica Europske unije, s dokazom o formalnoj osposobljenosti izdanim u državi članici Europske unije, kojim Republika Hrvatska priznaje jednaku valjanost kao i dokazima o formalnoj osposobljenosti koje sama izdaje

b) Komora – Hrvatska veterinarska komora

c) dokaz o formalnoj osposobljenosti – diplome, svjedodžbe i druge javne isprave koje je izdalo nadležno tijelo u državi članici Europske unije, a kojima se potvrđuje uspješno završeno formalno obrazovanje i po potrebi stručno usavršavanje i osposobljavanje koje je stečeno u državi članici Europske unije. Navedeno obuhvaća i diplome, svjedodžbe i druge javne isprave koje je izdalo nadležno tijelo treće države nositelju takvih isprava koji ima tri godine stručnog iskustva na području države članice Europske unije, a koje su potvrđene od strane te države članice i daju pravo njihovom nositelju da obavlja određenu veterinarsku djelatnost unutar granica države članice prema njezinim važećim propisima

d) država članica Europske unije – država ugovornica Europskog ekonomskog prostora (obuhvaća sve države članice Europske unije te Norvešku, Lihtenštajn i Island)

e) Ministarstvo – Ministarstvo poljoprivrede, šumarstva i ribarstva je tijelo nadležno za vođenje postupka i utvrđivanje uvjeta za priznavanje inozemnih stručnih kvalifikacija iz područja veterinarstva, izdavanje rješenja o priznavanju inozemnih stručnih kvalifikacija iz područja veterinarstva, davanje informacija o postupku i uvjetima za priznavanje inozemnih stručnih kvalifikacija iz područja veterinarstva te za poduzimanje ostalih radnji u skladu sa Zakonom o reguliranim profesijama i priznavanju inozemnih stručnih kvalifikacija

f) osposobljavanje – obuhvaća formalno obrazovanje i, kada je to primjereno, stručno usavršavanje i osposobljavanje nakon završetka formalnog obrazovanja

g) privremena licencija – licencija koja se izdaje za povremeno ili privremeno obavljanje veterinarske djelatnosti, a dokazuje se valjanom iskaznicom

h) stručna kvalifikacija – obuhvaća formalno obrazovanje i profesionalnu osposobljenost (stručno usavršavanje i osposobljavanje nakon završetka formalnog obrazovanja, kao i moguće stručno iskustvo stečeno pri obavljanju veterinarske djelatnosti u državi članici), na temelju čega je veterinar stekao pravo obavljanja veterinarske djelatnosti u državi članici Europske unije

i) stručno iskustvo – obavljanje veterinarske djelatnosti u državi članici Europske unije, u skladu s primjenjivim propisima

j) stručno usavršavanje i osposobljavanje – svako usavršavanje i osposobljavanje nakon završetka formalnog obrazovanja koje je usmjereno na obavljanje veterinarske djelatnosti, a koje obuhvaća jedan ili više programa koji su, kada je to primjereno, nadopunjeni odgovarajućim stručnim osposobljavanjem, odnosno vježbeničkom ili stručnom praksom.

(2) Pojmovi koji se koriste u ovom Pravilniku a imaju rodno značenje odnose se jednako na muški i ženski rod.

II. PRIZNAVANJE STRUČNE KVALIFIKACIJE ZA OBAVLJANJE VETERINARSKE DJELATNOSTI

Zahtjev za izdavanje rješenja za priznavanje stručne kvalifikacije za obavljanje veterinarske djelatnosti

Članak 3.

(1) Državljanin države članice Europske unije koji želi obavljati veterinarsku djelatnost u Republici Hrvatskoj mora podnijeti zahtjev Ministarstvu za izdavanje rješenja o priznavanju stručne kvalifikacije iz Priloga III. ovoga Pravilnika.

(2) Uz zahtjev iz stavka 1. ovoga članka veterinar mora priložiti:

– dokaz o državljanstvu

– dokaz o formalnoj osposobljenosti iz Priloga I. ovog Pravilnika ili dokaz o stručnoj kvalifikaciji.

(3) U slučaju ako dokaze iz stavka 2. podstavka 2. ovoga članka veterinar ne dostavi u originalima ili ovjerenim preslikama, uz priloženi ovjereni prijevod na hrvatski jezik sačinjen od strane ovlaštenog stalnog sudskog tumača, Ministarstvo provjerava njihovu valjanost putem Informacijskog sustava unutarnjeg tržišta (IMI).

(4) Dokaz o državljanstvu iz stavka 2. podstavka 1. ovoga članka veterinar dostavlja u običnoj preslici i neovjerenom prijevodu.

Postupak rješavanja

Članak 4.

(1) Ministarstvo će u roku od 30 dana od primitka zahtjeva s priloženom dokumentacijom iz članka 3. stavka 2. ovoga Pravilnika provesti postupak automatskog priznavanja stručne kvalifikacije te donijeti rješenje o priznavanju stručne kvalifikacije.

(2) Iznimno, ako nije moguće donijeti rješenje u roku iz stavka 1. ovog članka, Ministarstvo će zatražiti dodatne informacije ili dopunu dokumentacije, uz navođenje razloga za nedonošenje rješenja.

(3) U slučaju iz stavka 2. ovoga članka Ministarstvo donosi rješenje u roku od 30 dana od primitka nadopunjene dokumentacije.

(4) U slučaju da Ministarstvo ne postupi sukladno rokovima iz stavaka 1. i 3. ovog članka smatrat će se da je zahtjev veterinara usvojen.

(5) Veterinar ima pravo tražiti da Ministarstvo donese rješenje kojim se utvrđuje da je njegov zahtjev usvojen, a Ministarstvo je dužno izdati takvo rješenje u roku od osam dana od dana traženja veterinara.

(6) Protiv rješenja iz stavka 1. ovog Pravilnika veterinar nema pravo žalbe, ali može pokrenuti upravni spor.

III. POVREMENO I PRIVREMENO OBAVLJANJE VETERINARSKE DJELATNOSTI

Uvjeti za povremeno i privremeno obavljanje veterinarske djelatnosti

Članak 5.

(1) Veterinari, državljani država članica Europske unije, poslovno nastanjeni i registrirani za obavljanje veterinarske djelatnosti u nekoj od država članica Europske unije, prije početka pružanja usluga veterinarske djelatnosti u Republici Hrvatskoj dužni su o tome dostaviti pisanu izjavu Ministarstvu, iz Priloga II. ovoga Pravilnika.

(2) Prije početka pružanja usluga veterinar uz izjavu iz stavka 1. ovoga članka mora priložiti sljedeće dokumente:

– dokaz o državljanstvu

– potvrdu o poslovnom nastanu za obavljanje veterinarske djelatnosti u državi članici Europske unije

– pisani dokaz nadležnog tijela zemlje poslovnog nastana o valjanosti licencije za obavljanje veterinarske djelatnosti, koji nije stariji od 6 mjeseci

– dokaz o stručnoj kvalifikaciji, izdan od nadležnog tijela država članica Europske unije.

(3) Izjava iz stavka 1. ovoga članka:

a) uključuje osobne podatke i podatke o pojedinostima osobnog ili kolektivnog osiguranja s obzirom na profesionalnu odgovornost

b) podnosi se za svaku godinu u kojoj veterinar namjerava privremeno ili povremeno pružati usluge u Republici Hrvatskoj.

(4) U slučaju ako dokaze iz stavka 2. podstavaka 2., 3. i 4. ovoga članka veterinar ne dostavi u originalima ili ovjerenim preslikama, uz priloženi ovjereni prijevod na hrvatski jezik sačinjen od strane ovlaštenog stalnog sudskog tumača, Ministarstvo provjerava njihovu valjanost putem Informacijskog sustava unutarnjeg tržišta (IMI).

(5) Dokaz o državljanstvu iz stavka 2. podstavka 1. ovoga članka veterinar dostavlja u običnoj preslici i neovjerenom prijevodu.

Postupak rješavanja

Članak 6.

(1) Na temelju potpune i valjane dokumentacije iz članka 5. ovoga Pravilnika Ministarstvo u roku 30 dana od dana podnošenja izjave donosi rješenje kojim se odobrava povremeno ili privremeno obavljanje veterinarske djelatnosti.

(2) Rješenje iz stavka 1. ovoga članka Ministarstvo dostavlja Komori koja na temelju njega izdaje licenciju.

(3) Iznimno, ako nije moguće donijeti rješenje u roku iz stavka 1. ovog članka, Ministarstvo će zatražiti dodatne informacije ili dopunu dokumentacije uz navođenje razloga za nedonošenje rješenja.

(4) U slučaju odgode iz stavka 3. ovoga članka Ministarstvo donosi rješenje u roku od 30 dana od primitka nadopunjene dokumentacije.

(5) U slučaju da Ministarstvo ne postupi sukladno rokovima iz stavaka 1. i 4. ovoga članka smatrat će se da je zahtjev veterinara usvojen.

(6) Veterinar ima pravo tražiti da Ministarstvo donese rješenje kojim se utvrđuje da je njegov zahtjev usvojen, koje je Ministarstvo dužno izdati u roku od osam dana od dana traženja veterinara.

(7) Protiv rješenja iz stavka 1. ovog članka veterinar nema pravo žalbe, ali može pokrenuti upravni spor.

Promjena okolnosti

Članak 7.

Veterinar je dužan odmah izvijestiti Ministarstvo u slučaju bitnih promjena okolnosti koje se potvrđuju dokumentima iz članka 5. stavka 2. ovoga Pravilnika.

Upisnik veterinara

Članak 8.

Ministarstvo vodi Upisnik veterinara iz članka 5. stavka 1. ovog Pravilnika.

Prilozi

Članak 9.

Prilozi I. – III. tiskani su kao dodatak ovoga Pravilnika i čine njegov sastavni dio.

IV. ZAVRŠNE ODREDBE

Prestanak važenja propisa

Članak 10.

Stupanjem na snagu ovoga Pravilnika prestaje važiti Pravilnik o postupku priznavanja stručnih kvalifikacija i uvjetima za privremeno ili povremeno obavljanje veterinarske djelatnosti (»Narodne novine«, br. 2/10).

Stupanje na snagu Pravilnika

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/24-01/47
 Urbroj: 525-09/600-24-5
 Zagreb, 9. prosinca 2024.

Potpredsjednik Vlade i ministar poljoprivrede, šumarstva i ribarstva
 Josip Dabro, v. r.

PRILOG I.

DOKAZ O FORMALNOJ OSPOSOBLJENOSTI

|  |
| --- |
| Država | Dokaz o formalnoj osposobljenosti | Tijelo koje izdaje dokaz o formalnoj osposobljenosti | Potvrde, priložene dokazu o formalnoj osposobljenosti | Referentni datum | |
| België/Belgique/Belgien | Diploma van dierenarts/Diplôme de docteur en médecine vétérinaire | De universiteiten/Les universitésDe bevoegde Examen-commissie van de Vlaamse Gemeenschap/Le Jury compétent d’enseignement de la Communauté française | | 21 December 1980 | |
| България | Диплома за висше образование на образователно-квалификационна степен магистър по специалност Ветеринарна медицина с професионална квалификация Ветеринарен лекар | Лесотехнически университет Факултет по ветеринарна медицина Тракийски университет Факултет по ветеринарна медицина | 1 January 2007 | |
| Česká republika | Diplom o ukončení studia ve studijním programu veterinární lékařství (doktor veterinární medicíny, MVDr.)Diplom o ukončení studia ve studijním programu veterinární hygiena a ekologie (doktor veterinární medicíny, MVDr.) | Veterinární fakulta univerzity v České republice | | 1 May 2004 | |
| Danmark | Bevis for bestået kandidateksamen i veterinærvidenskab | Kongelige Veterinær – og Landbohøjskole | | 21 December 1980 | |
| Deutschland | Zeugnis über das Ergebnis des Dritten Abscnitts der Tierärztlichen Prüfung und das Gesamtergebnis der Tierärztlichen Prüfung | Der Vorsitzende des Prüfungsausschusses für die Tierärztliche Prüfung einer Universität oder Hochschule | | 21 December 1980 | |
| Eesti | Diplom: täitnud veterinaarmeditsiini õppekava | Eesti Põllumajandusülikool | | 1 May 2004 | |
| Ελλάς | Πτυχίo Κτηvιατρικής | Πανεπιστήμιο Θεσσαλονίκης και Θεσσαλίας | | 1 January 1981 | |
| España | Título de Licenciado en Veterinaria | Ministerio de Educación y Cultura El rector de una universidad | | 1 January 1986 | |
| France | Diplôme d’Etat de docteur vétérinaire | | | 21 December 1980 | |
| Ireland | Diploma of Bachelor in/of Veterinary Medicine (MVB) Diploma of Membership of the Royal College of Veterinary Surgeons (MRCVS) | | | 21 December 1980 | |
| Italia | Diploma di laurea in medicina veterinaria | Università | Diploma di abilitazione all’esercizio della medicina veterinaria | 1 January 1985 | |
| Κύπρος | Πιστοποιητικό Εγγραφής Kτηνιάτρου | Κτηνιατρικό Συμβούλιο | | 1 May 2004 | |
| Latvija | Veterinārārsta diploms | Latvijas Lauksaimniecības Universitāte | | 1 May 2004 | |
| Lietuva | Aukštojo mokslo diplomas (veterinarijos gydytojo (DVM)) | Lietuvos Veterinarijos Akademija | | 1 May 2004 | |
| Luxembourg | Diplôme d’Etat de docteur en médecine vétérinaire | Jury d’examen d’Etat | | 21 December 1980 | |
| Magyarország | Állatorvos doktor oklevél dr. med. vet. | Szent István Egyetem Állatorvos-tudományi Kar | | 1 May 2004 | |
| Malta | Liċenzja ta’ Kirurgu Veterinarju | Kunsill tal-Kirurġi Veterinarji | | 1 May 2004 | |
| Nederland | Getuigschrift van met goed gevolg afgelegd diergeneeskundig/veeartse-nijkundig examen | | | 21 December 1980 | |
| Österreich | Diplom-TierarztMagister medicinae veterinariae | Universität | Doktor der Veterinärmedizin, Doctor medicinae veterinariae, Fachtierarzt | 1 January 1994 | |
| Polska | Dyplom lekarza weterynarii | 1. Szkoła Główna Gospodarstwa Wiejskiego w Warszawie, 2. Akademia Rolnicza we Wrocławiu, 3. Akademia Rolnicza w Lublinie, 4. Uniwersytet Warmińsko-Mazurski w Olsztynie | | 1 May 2004 | |
| Portugal | Carta de curso de licenciatura em medicina veterinária | Universidade | | 1 January 1986 | |
| România | Diplomă de licentă de doctor medic veterinar | Universităti | | 1. January 2007 | |
| Slovenija | Diploma, s katero se podeljuje strokovni naslov »doktor veterinarske medicine/doktorica veterinarske medicine« | Univerza | Spričevalo o opravljenem državnem izpitu s področja veterinarstva | 1 May 2004 | |
| Slovensko | Vysokoškolský diplom o udelení akademického titulu »doktor veterinárskej medicíny« (»MVDr.«) | Univerzita veterinárskeho lekárstva | | 1 May 2004 | |
| Suomi/ Finland | Eläinlääketieteen lisensiaatin tutkinto/Veterinärmedicine licentiatexamen | Helsingin yliopisto/Helsingfors universitet | | 1 January 1994 | |
| Sverige | Veterinärexamen | Sveriges Lantbruksuniversitet | | 1 January 1994 | |
| United Kingdom |  1. Bachelor of Veterinary Science (BVSc) | 1.University of Bristol |  2. Bachelor of Veterinary Science (BVSc) | 2.University of Liverpool |  3. Bachelor of Veterinary Medicine (BvetMB) | 3.University of Cambridge |  4. Bachelor of Veterinary Medicine and Surgery (BVM&S) | 4.University of Edinburgh |  5. Bachelor of Veterinary Medicine and Surgery (BVM&S) | 5.University of Glasgow |  6. Bachelor of Veterinary Medicine (BvetMed) | 6.University of London |  | 21 December 1980 | |

PRILOG II.

IZJAVA O PRUŽANJU USLUGA VETERINARSKE DJELATNOSTI

|  |  |
| --- | --- |
| Ministarstvo poljoprivrede, šumarstva i ribarstva | |
| Izjava o pružanju usluga veterinarske djelatnosti | Datum |
| Ime i prezime |  |
| Adresa |  |
| Država članica Europskog ekonomskog prostora |  |
| Državljanstvo |  |
| Broj telefona |  |
| E-adresa |  |
| Adresa poslovnog nastana |  |
| Država poslovnog nastana |  |
| Dokaz o formalnoj osposobljenosti |  |
| Tijelo koje je izdalo dokaz o formalnoj osposobljenosti |  |
| Dokaz o obavljanju veterinarske djelatnosti najmanje dvije godine tijekom desetogodišnjeg razdoblja |  |
| Potvrda kojom se potvrđuje da je veterinar poslovno nastanjen u državi članici poslovnog nastana za obavljanje veterinarske djelatnosti i da u trenutku izdavanja potvrde nema, čak ni privremeno, zabranu obavljanja veterinarskom djelatnosti |  |
| Dokaz o pojedinostima osobnog ili kolektivnog osiguranja s obzirom na profesionalnu odgovornost |  |
| Vremensko razdoblje u kojem će veterinar privremeno ili povremeno obavljati veterinarsku djelatnost u Republici Hrvatskoj |  |

PRILOG III.

ZAHTJEV ZA IZDAVANJE RJEŠENJA O PRIZNAVANJU STRUČNE KVALIFIKACIJE

|  |
| --- |
| Ministarstvo poljoprivrede, šumarstva i ribarstva |
| Datum |
| Ime i prezime |
| Adresa |
| Država članica Europskog ekonomskog prostora |
| Državljanstvo |
| Broj telefona |
| E-adresa |
| Dokaz o formalnoj osposobljenosti |
| Tijelo koje je izdalo dokaz o formalnoj osposobljenosti |
| Dokaz o obavljanju veterinarske djelatnosti najmanje dvije godine tijekom desetogodišnjeg razdoblja |